ແມ່ຍິງອອສເຕຣເລຍ ຖືກກ່າວຟ້ອງ ໃນຂໍ້ຫາ ຄາດຕະກຳ ເດັກນ້ອຍ 8 ຄົນ
ຜູ້ຍິງ​ຜູ້ຖືກກ່າວຟ້ອງນັ້ນ ​ແມ່ນ​ເປັນ​ແມ່​ ຂອງ​ພວກ​ເດັກນ້ອຍ 7 ຄົນ. ສ່ວນເດັກນ້ອຍ ຜູ້​ທີ 8 ນັ້ນ ​ເປັນ​ຫລານ​ສາວຂອງ​ນາງ.
ຕຳຫລວດອອສເຕຣເລຍ ໄດ້ກ່າວຟ້ອງຮ້ອງຜູ້ຍິງຄົນໜຶ່ງ ໃນຂໍ້ຫາ ແທງ ເດັກນ້ອຍ 8 ຄົນ ຕາຍ ຕຳຫລວດລັດ Queensland ກ່າວວ່າ ນາງ Mersane Warria ໄວ 37 ປີ ໄດ້ຖືກກ່າວຟ້ອງ ໃນວັນອາທິດມື້ນີ້ ໃນຂໍ້ຫາຄາດຕະກຳ 8 ກະໂທງ ຊຶ່ງການກ່າວຟ້ອງດັ່ງກ່າວ ໄດ້ມີຂຶ້ນ ໃນຂະນະທີ່ນາງ ນອນຢູ່ຕຽງ ໃນໂຮງໝໍເມືອງ Cairns ບ່ອນທີ່ນາງກຳລັງຟື້ນໂຕ ຈາກບາດແຜຂອງການຖືກແທງນັ້ນ ຜູ້ຍິງຄົນນັ້ນ ແມ່ນເປັນແມ່ຂອງພວກເດັກນ້ອຍ 7 ຄົນ ສ່ວນ ຜູ້ທີ 8 ນັ້ນ ເປັນຫລານສາວຂອງນາງ ເຈົ້າໜ້າທີ່ຕຳຫລວດລັດ Queensland ໄດ້ຖືກເອີ້ນໃຫ້ໄປເຮືອນ ຫຼັງໜຶ່ງ ທີ່ຄຸ້ມ Manor ໃນເຂດຊານເມືອງ Cairns ເມື່ອຕອນເຊົ້າຂອງວັນສຸກຜ່ານມາ ແລະໄດ້ພົບເຫັນວ່າ ມີ ຜູ້ຍິງຄົນໜຶ່ງ ໄດ້ຮັບບາດເຈັບ ແລະຊາກສົບຂອງພວກເດັກນ້ອຍ ຍິງ 4 ຄົນ ແລະ ຊາຍ 4 ຄົນ ທີ່ມີອາຍຸແຕ່ 18 ເດືອນ ຫາ 14 ປີ ຕຳຫລວດໄດ້ຕິດຕໍ່ຫາພໍ່ ຂອງພວກເດັກນ້ອຍເຫຼົ່ານັ້ນ ທັງໝົດ 5 ຄົນ ບັນດາເຈົ້າໜ້າທີ່ ຍັງບໍ່ໄດ້ໃຫ້ຮູ້ເທື່ອວ່າ ພວກເດັກນ້ອຍຕາຍແນວໃດ ຕຳຫລວດ ໄດ້ຮັບເອົາຄຳໃຫ້ການ ຂອງພວກເຫັນເຫດການ ຫຼາຍກວ່າ 100 ຄົນ